ભાજપ વિરોધી મત અન્ય પક્ષોમાં વહેંચાઈ ના જાય તે માટે જ કોંગ્રેસે 2017ની વિધાનસભાની ચૂંટણી પહેલા આમ આદમી પાર્ટીમાં તોડફોડ કરી. એનસીપી સાથે પણ વાટાઘાટો ચાલી રહી છે, જેથી તે ગણી-ગાંઠી બેઠકો પર જ લડે. એનસીપીને 2012માં 0.95 ટકા મત મળ્યા હતા. આ જ રીતે જો કોંગ્રેસ બહુજન સમાજ પાર્ટી સાથે ગોઠવણ પાડી શકશે તો દલિત સમાજના મોત પણ વહેંચાઈ જતા અટકી જશે. સમાજવાદી પાર્ટી 0.26 ટકા મત લઈ ગઈ હતી. તે ઉપરાંત ભાજપ સામે મેદાને પડેલા ‘પાસ’ના કન્વીનર હાર્દિક પટેલ, દલિત નેતા જિગ્નેશ મેવાણી સાથે બેઠકો કરી તેમને કોંગ્રેસની સાથે લાવવા કોંગ્રેસના ઉપાધ્યક્ષ રાહુલ ગાંધી પોતે પ્રયાસો કરી રહ્યા છે. ઠાકોર સેનાના નેતા અલ્પેશને તો પહેલેથી જ કોંગ્રેસ સાથે હાથ મિલાવવા મનાવી લીધો છે. આ બધાની વચ્ચે પ્રવિણ રાય નામના એક અન્ય યુવા આંદોલનકારી સાથે કોંગ્રેસ સંપર્કમાં છે. આ બધી જ કવાયત કોંગ્રેસ ગત ચૂંટણીમાં મતોમાં જ 9 ટકાનો તફાવત રહી ગયો હતો તે દૂર કરવા જ કરી રહી છે.